钦定古今图书集成/明伦汇编/氏族典/第278卷 > 王道纯
## 钦定古今图书集成/明伦汇编/氏族典/第278卷 > 王道纯

按《明外史王道纯传》：“道纯，字怀鞠，蒲城人。天启五年
进士。授中书舍人。崇祯三年擢御史，巡按山东。李九
成、孔有德叛，道纯遗书巡抚余大成，令讨捕。大成与
登莱巡抚孙元化遣使招抚。及贼陷登州，元化被絷，
大成犹主招抚。道纯愤，抗疏力争。帝即命道纯监军。
及徐从治代大成，谢琏代元化，并入莱州，为贼困。在”
外调度止道纯一人。及总督刘宇烈进兵沙河，道纯
与之俱。宇烈中情怯，顿兵不进。日议抚，寻弃军奔。道
纯请速讨，不纳。迨巡抚谢琏被执，天子震怒，逮宇烈，
召道纯还京。宇烈下吏，引道纯分过，道纯愤，疏驳其
所奏十馀事，而道纯竟坐监军溺职，斥为民。李自成
陷蒲城，道纯抗节死。